

**OBRAZLOŽENJE FINANCIJSKOG PLANA I**

**PROGRAM RADA KNJIŽNICE**

**za 2024. GODINU S PROJEKCIJAMA ZA 2025. I 2026. GODINU**

**1. Uvod**

Narodne knjižnice u Republici Hrvatskoj mogu biti općinske, gradske ili županijske. Gradska knjižnica i čitaonica „Gustav Krklec“ je, prema usvojenim načinima podjela knjižnica, narodna knjižnica koja od 2000. godine djeluje kao samostalna javna ustanova. Gradska knjižnica i čitaonica „Gustav Krklec“ svoj rad i djelatnost utemeljuje na Zakonu o knjižnicama i knjižničnoj djelatnosti (NN 17/19, 98/19, 114/22), Zakonu o ustanovama (NN 76/93, 29/97, 47/99, 35/08, 127/19, 151/22), Zakonu o autorskom pravu i srodnim pravima (NN 111/21, 9/99, 76/99, 127/99) i drugim srodnim zakonima i podzakonskim aktima: Standardi za narodne knjižnice u Republici Hrvatskoj (NN 111/21), smjernice UNESCO i IFLA te ostalim preporukama i dokumentima Nacionalne i sveučilišne knjižnice u Zagrebu i Hrvatskog knjižničarskog društva.

Financijski plan Gradske knjižnice i čitaonice „Gustav Krklec“ Ivanec izrađen je prema Uputama za izradu Proračuna Proračuna Grada Ivanca, KLASA: 400-02/23-01/14, URBROJ: 2186-12-04/45-23-2 od 15. rujna 2023. Financijska sredstva Varaždinske županije od 663,61 € odnose se na sufinanciranje kajkavskog književnog natječaja Draga domača rieč. Sredstva Ministarstva kulture i medija RH odnose se na programe prijavljene na Javne potrebe u kulturi za 2024. godinu, a pregled prijavljenih programa sastavni je dio ovog Financijskog plana i obrazloženja plana. Vlastita sredstva planirana su na razini i procjeni prihoda tijekom prvih 10 mjeseci 2024. godine. Financijski plan obuhvaća sve izvore financiranja te sadržava sve planirane prihode poslovanja koji će se koristiti za pokrivanje planiranih rashoda poslovanja sukladno njihovoj namjeni, a u skladu s odobrenim sredstvima u proračunu. Novi strateški ciljevi Knjižnice i mogućnost budućih infrastrukturalnih promjena bit će dio Financijskog plana Knjižnice za razdoblje 2024. – 2026. godinu u dogovoru s Osnivačem.

Svojim djelovanjem i prostorom Knjižnica osigurava osnovne uvjete za primarnu knjižničnu djelatnost koja uključuje i stjecanje znanja, obavještavanje i kulturni razvitak pojedinca od dječje do najstarije dobi. Osnova djelovanja Knjižnice jest korištenje knjižne i neknjižne građe koju Knjižnica posjeduje, te zadovoljavanje potreba korisnika. Gradska knjižnica svojim se, kako temeljnim, tako i strateškim dokumentima opredjeljuje za razvoj demokracije, poštivanja ljudskih prava, cjeloživotno učenje i slobodan pristup informacijama svim korisnicima. Posebna će se briga voditi u radu s djecom i mladima, njihovim aktivnim uključivanjem u rad ustanove, promicanju knjige i čitanja, te upotrebi novih digitalnih alata, e-knjiga i digitalne pismenosti. Knjižnica s vremenom postaje mjesto okupljanja i druženja na raznim događanjima koje organizira i uvelike ovisi o maru knjižničnih djelatnika. Projekti i programi knjižnice usmjereni su na podizanje čitalačkih navika svih građana grada Ivanca.

1. **Zadaće narodne knjižnice**

Kako bi to postigla Knjižnica surađuje sa svim javnim ustanovama i udrugama u Gradu, a u svoj rad uključuje i sve veći broj volontera. ***Osnovni je cilj Knjižnice*** poslovati kao uspješna ustanova i postati moderno, zanimljivo i privlačno mjesto za boravak i učenje za sve generacije.

U 2024. godini planiraju se redovite **knjižnične djelatnosti** koje uključuju:

\* izgradnju knjižnične zbirke

\* poslove na posudbi i vraćanju, te slaganju knjižnične građe na police

\* obnavljanje članstva za tekuću godinu

\* uslugu pretraživanja mrežnih izvora

\* edukaciju, korištenje i pretraživanje knjižničnog i skupnog kataloga, aplikacije, e-knjiga

**\*** informiranje korisnika o građi i nabavi novih naslova, izrada liste želja

\* uslugu međuknjižnične posudbe (tuzemne i međunarodne)

\* nabavu građe (nabava licenci za posudbu e-knjiga, digitalizacija građe)

\* inventarizaciju i katalogizaciju

\* popravak i zaštitu oštećenih knjiga

\* ažuriranje web stranice, Facebook i Instagram profila knjižnice

\* upravljanje zbirkama i službama

U knjižnici će se redovito, kao pomoć u radu voditi:

\* statistika korisnika i obrtaja knjižne i neknjižne građe (e-knjiga)

\* statistika korištenja čitaonice, referentne zbirke i dnevnog tiska

\* statistika korištenja Interneta i korištenje Gaming rooma

\* plan nabave knjižne i neknjižne građe (nabava licenci za e-knjige)

\* evidencija o nabavljenoj građi, dobavljačima i sredstvima

**\*** evidencija međuknjižnične posudbe

\* evidencija dara, te građe nabavljene otkupom Ministarstva kulture ( knjige inventara)

**\*** popis periodičkih publikacija (časopisa i novina)

**\*** popis obilježavanja kulturnih događanja

Uz navedene segmente osnovne djelatnosti, potrebno je voditi brigu i o ostalim **zadaćama Knjižnice,** a to su:

**\*** omogućiti stručnim i znanstvenim radnicima, studentima i učenicima, dostupnost knjižne, neknjižne ili digitalizirane građe prema interesnim područjima kojima se bave ili za potrebe izrade diplomskih radova, referata i sl.

\* ostvariti suradnju s ostalim ustanovama u kulturi i kreiranje zajedničkih programa

**\*** ostvariti suradnju s drugim organizacijama, javnim ustanovama, školama itd.

\* pripremanje i organizacija kulturnih sadržaja u Knjižnici

\* pripremanje i postavljanje manjih izložbi

\* organiziranje promocija knjiga, književnih susreta i predavanja

\* obilježavanje obljetnica i značajnih datuma iz naše povijesti i kulture

\* informiranje građanstva putem medija – odnosi s javnošću

\* suradnja s drugim Knjižnicama u Hrvatskoj i inozemstvu, te suradnja s Matičnom službom

**\*** permanentno stručno usavršavati svoje djelatnike kako bi naš rad bio što kvalitetniji

\* zadovoljavati raznolike interese članova zajednice i djelovati kao središte za učenje, razonodu i kulturno širenje različitih umjetnosti i manifestacija

\* permanentno uvoditi u rad nove tehnologije, alate i nove načine komunikacije s korisnicima

\* suradnja u brojnim projektima na lokalnoj i nacionalnoj razini

Temeljne zadaće vezane uz obavješćivanje, opismenjavanje, obrazovanje i kulturu, na kojima se zasniva izgradnja knjižničnih zbirki, usluga i programa su:

* stvaranje i jačanje čitalačkih navika u djece od rane dobi,
* podupiranje osobnog doživotnog obrazovanja,
* podupiranje formalnog obrazovanja na svim razinama,
* stvaranje mogućnosti za osobni kreativni razvoj,
* poticanje mašte i kreativnosti u djece i mladih ljudi,
* promicanje svijesti o kulturnom nasljeđu, umjetnosti, znanstvenim postignućima,
* gajenje dijaloga među kulturama i zastupanje kulturnih različitosti,
* osiguranje pristupa građana svim vrstama obavijesti o svojoj zajednici,
* pružanje poslovnih, službenih i drugih obavijesti poduzećima, udrugama i interesnim skupinama,
* poticanje razvitka obavijesnih vještina i računalne pismenosti te
* podupiranje i sudjelovanje u programima razvijanja pismenosti namijenjenima svim dobnim skupinama te pokretanje takvih programa, kada je potrebno.

Pored navedenih djelatnosti Knjižnica može obavljati i druge djelatnosti u manjem opsegu ako služe knjižničnoj, informacijskoj, odgojnoj ili obrazovnoj djelatnosti i pridonose iskorištavanju prostornih i kadrovskih kapaciteta, posebno u organiziranju stručnih skupova, predavanja i radionica.

Sve aktivnosti uključuju i pripremu za rad, održavanje opreme, pripreme materijala za rad, osmišljavanje aktivnosti i manifestacija, nabavu potrebne opreme i materijala, rad na promotivnim materijalima i promociju, te usklađivanje rada s potencijalnim suradnicima.

1. **Programski zadatci Knjižnice za 2024. godinu bit će sljedeći:**

**1. POSUDBA KNJIŽNE I NEKNJIŽNE GRAĐE**

Posudba knjiga bit će i dalje primarna djelatnost Knjižnice. Knjižnica trenutno raspolaže sa 45.000 jedinica građe i 38.150 naslova i planira se obrtaj od 18.000 jedinica izvan Knjižnice i oko 2.500 jedinica u čitaonici (dnevne novine, tjednici, časopisi, priručnici, enciklopedije, slikovnice). Statistike korištenja tiskovina izvan knjižnice vodi se ručno.

Sva građa koja se nalazi u otvorenom pristupu može se posuđivati izvan Knjižnice. Osim knjižnične građe posuđivat će se i elektronička građa i e-knjige. Didaktičke igračke i igre služe za korištenje u prostorima knjižnice i za potrebe dječje igraonice. Referentna i Zavičajna zbirka mogu se koristiti na zahtjev i u prostoru Knjižnice, a dnevne novine i časopisi mogu se posuditi na kraju radnog vremena.

Ivanečka zbirka – digitalizirani dijelovi Zavičajne zbirke - trenutno se sastoji od 50 digitaliziranih knjiga. To su Ivanečki kalendari, Zbornici Drage domače rieči, Ivanečka škrinjica, časopis Galerija, te Povijest pavlinskog samostana. Svi sadržaji dostupni su na adresi: <http://library.foi.hr/zbirke/ivanec/index.php>.

Od 2021. godine korisnici knjižnice mogu koristiti i MOBILNU APLIKACIJU na svojim pametnim telefonima. Putem ove aplikacije korisnici mogu pretraživati e-katalog knjižnice, rezervirati željene knjige, izrađivati liste želja, produžiti posuđene naslove. Unutar aplikacije nalaze se i sve relevantne informacije o knjižnici. Također, korisnicima je na raspolaganju i besplatna digitalna iskaznica te korisnici više ne trebaju nositi svoje članske iskaznice u knjižnicu. Preko iste aplikacije dostupne su za čitanje i e-knjige koje je Knjižnica nabavila za svoje članove. Mobilna aplikacija je besplatna za sve članove knjižnice, vrlo se lako instalira i koristi te pomaže još više povezati članove i njihovu Knjižnicu.

Redovita nabava novih i aktualnih naslova dostupnih za posudbu znatno utječe na posudbu građe i pozitivno utječe na povećanje broja korisnika knjižničnih usluga.

**2. NABAVA KNJIŽNE I NEKNJIŽNE GRAĐE**

Nabava građe kontinuiran je i dinamičan proces te ovisi o brojnim financijskim, političkim i kadrovskim uvjetima. Nabava knjižne građe u Gradskoj knjižnici i čitaonici "Gustav Krklec" temelji se na Smjernicama koje daju osnovni okvir za odabir građe. Kako bi se zadovoljile potrebe naših korisnika Knjižnica svake godine izrađuje *Plan nabave knjižne i neknjižne građe* koja su u skladu sa Standardima za narodne knjižnice. Odstupanja od Standarda uvijek su moguća s obzirom na ponudu, potrebe, ali i financijske mogućnosti Knjižnice.

Knjižnica planira nabavu knjižne i neknjižne građe ukupne vrijednosti **13.935,89 EUR.**

Izvori sredstava financiranja:

Grad Ivanec (Osnivač) – 5.308,91 EUR za knjižnu i neknjižnu građu - 663,61 EUR za e-knjige

ukupno= 5.972,52 EUR

Ministarstvo kulture i medija RH

- 6.636,14 EUR za knjižnu i neknjižnu građu

Varaždinska županija – 1.327,23 EUR

UKUPNO = **13.935,89 EUR**

U 2024. godini planira se nabava kupnjom oko 600 svezaka novih knjiga i to sredstvima Ministarstva kulture i medija Republike Hrvatske, te sredstvima Osnivača 400 svezaka knjiga i 30 licenci za posudbu e-knjiga. Ukupna nabava oko 1.000 svezaka kupnjom i oko 500 svezaka poklonom.

Od 2024. godine Ministarstvo provodi novi model otkupa knjiga za narodne knjižnice. S obzirom da se radi o pilot projektu i da u ovom trenutku još nemamo informaciju o daljnjoj provedbi projekta i za 2024. godinu, knjižnica je planirala nabavu prema novom modelu i u 2024. godini i to na temelju 2023. godine u iznosu od 7.000,00 EUR (1. i 2. krug).

Također, knjižnica dobiva jedan dio knjiga darom članova i korisnika Knjižnice. Za građu koja u Knjižnicu pristiže darom nije moguće planirati količinu ni sadržaj. Knjižnica planira nabavu građe u skladu s potrebama korisnika i trenutne ponude tržišta. Najviše će se nabavljati beletristika, lektira i slikovnice. U nabavu knjižne građe u našoj knjižnici mogu se uključiti i naši korisnici. Već neko vrijeme zajedno s njima izrađujemo tzv. *Liste želja.* Knjige koje naši korisnici napišu na listu imaju prioritet u nabavi.

Planira se i nabava građe za Zavičajnu zbirku kako bi se još više obogatila sadržajima koji obilježavaju značaj našega Grada i okolice. Nabava građe za Zavičajnu zbirku odvija se kupnjom, darom ili zamjenom. Zavičajna zbirka ima posebno mjesto i odvojena je od ostalog knjižničnog fonda i smještena u vitrine. Zavičajna zbirka uključuje građu koja je izdana u Republici Hrvatskoj ili inozemstvu, a tema publikacije je Ivanec ili uža okolica, ako je autor porijeklom iz Ivanca ili okolice ili je je živio u Ivancu i značajno doprinio kulturi ili povijesti našega kraja.

Knjižnica ne provodi cenzuru djela, niti prema sadržaju, niti s obzirom na autora, dok će se nabava kontraverznih naslova procjenjivati s obzirom na relevantne elemente kojim se opisuju i ocjenjuju takva djela (predgovor, pogovor i ostali kritički tekstovi). Nabava građe u knjižnici temeljit se na stručnoj procijeni i usklađivati s važećim zakonima i propisima knjižnične struke.

Nabava dnevnog tiska, revija i časopisa ostaju na razini prošlih godina iako se zbog sve manje posudbe i korištenja razmišlja o racionalizaciji.

I dalje ćemo posebnu pažnju posvećivati nabavi knjiga za djecu i mlade. Svakim se danom povećava broj djece koja dolaze tijekom dana na naš dječji odjel i tamo provode određeno vrijeme u igri i druženju s knjigama ili igračkama. Vrlo je važno stvoriti djeci pozitivno i ugodno okruženje u Knjižnici od najmanjih nogu jer su oni naši budući korisnici.

Pored tradicionalne tiskane građe nabavljat će se i audiovizualna, multimedijska i elektronička građa. Ovu vrstu građe nabavljamo u manjem broju, no posljednjih godina čini jedan važan dio zbirke u nastajanju. Knjižnica planira posudbu i e-knjiga preko platforme Metelwin.

Redoviti priljev novonabavljene građe pridonosi razvoju publike te potiče članove na korištenje knjižničnih usluga.

**3. OBRADA KNJIŽNE GRAĐE I KATALOGIZACIJA**

Novonabavljena građa tehnički će se obraditi, stručno klasificirati po UDK pravilima, inventarizirati i katalogizirati za postojeću računalnu bazu podataka. Knjižnica koristi Metelwin knjižnični sustav koji nam omogućuje pretraživanje knjižničnog kataloga putem Interneta. Tako svaki korisnik može doći do informacije o knjigama u fondu Knjižnice i izvan radnog vremena Knjižnice. Osim informacije da li naša Knjižnica posjeduje određenu knjigu u svom fondu ili ne, korisnik može jasno vidjeti da li je ta knjiga trenutno slobodna ili posuđena. Podaci u katalogu redovito se ažuriraju. Web hosting koji koristimo nudi nam i mogućnost izrade biltena prinova. Tako korisnici na jednom mjestu imaju i informaciju o svim novo nabavljenim knjigama u Knjižnici. O novim knjigama korisnici će moći biti informirani u Knjižnici na panoima, emisijama radija Sjeverni FM, facebook stranici Knjižnice i web stranici Knjižnice <http://knjiznice.nsk.hr/ivanec/>. Informativne panoe, video uratke i preporuke u Knjižnici izrađuju tijekom ljeta naši volonteri.

Sva građa u Knjižnici nalazi se na policama i u slobodnom pristupu. Čuvanje i zaštita građe odvija se u skladu s Pravilnikom o zaštiti knjižnične građe od 16. lipnja 2005. godine. U tu svrhu koriste se posebne folije i omoti.

Referentna zbirka koristi se u prostorima Knjižnice i na zahtjev, a smještena je u vitrine. 2018. godine zahvaljujući sufinanciranju Ministarstva kulture nabavljene su nove vitrine za smještaj referentne zbirke, izvršena je preraspodjela i reklasifikacija jednog dijela građe. Djelatnice knjižnice stalnim otpisom, preraspodjelom i nabavom aktualiziraju fond kako bi imali dovoljno mjesta za smještaj novonabavljene građe, ali i dovoljno naslova dostupnih korisnicima koji prate nove trendove u nakladništvu.

**4. KORISNICI KNJIŽNICE**

2024. godini planiramo zadržavanje članova s obzirom na 2023. godinu uvodeći brojne nove usluge i radeći na dostupnosti usluga i informacija iz naše knjižnice. Provodeći razne projekte s ciljem poticanja na čitanje i podizanje čitalačkih navika svih građana Ivanca pokušat ćemo razvijati što veći broj zaljubljenika u čitanje, a tako i korištenje knjižnice. Uvjeti upisa novih članova u Knjižnicu i Pravila Knjižnice jasno su istaknuti na Oglasnoj ploči Knjižnice i neće se mijenjati.

U 2024. godini Knjižnica planira besplatno upisati sve učenike prvih razreda s administrativnog područja Grada Ivanca tijekom obilježavanja Mjeseca hrv. knjige. Mjera kojom se roditeljima i djeci pomaže u prvim susretima s Knjižnicom i lektirom i stječe navika dolaska u Knjižnicu. Također, provodit će se i akcija Vratimo zaboravljene knjige bez naplate zakasnine kako bi se nakon ljetnih dana kompletirao fond koji je zaboravljen krajem školske godine.

U našoj se Knjižnici posebna pažnja posvećuje radu s djecom. U novom ciklusu radionica za djecu za 2024. godinu planiramo dječje kreativne radionice, sastanke čitateljskog kluba „Pavica“ i mini projekte poticanja čitanja, te potrage za blagom.

Za naše najmlađe članove Knjižnica planira organizirati *pričaonice* za najmlađe od 3-5 godina i *kreativne radionice* ponedjeljak/četvrtak.

S obzirom na nedostatan broj stručnih naslova u našoj Knjižnici intenzivirali smo uslugu međuknjižnične posudbe. Planiramo povećani broj zahtjeva.

Kako bi olakšali komunikaciju svojih korisnika s knjižnicom izradit ćemo straničnike koji pružaju najvažnije podatke o knjižnici, od radnog vremena do mail adrese. Označnice su vrijedan proizvod i kao suvenir, a našim korisnicima olakšavaju put do informacija u samoj knjižnici.

**5. INFORMATIZACIJA U KNJIŽNICI**

U suradnji s tvrtkom Point software Varaždin osuvremenili smo knjižnični program koji ćemo i dalje usavršavati kako bi još bolje mogao zadovoljiti pretraživanje baza podataka pomoću računala, pronalaženje svakog podatka unesenog u memoriju računala, te brže i efikasnije unošenje knjižnične građe u računala. U skladu s tim zahtjevima i knjižničari se permanentno stručno usavršavaju za korištenje takvog programa. Članovi knjižnice mogu koristiti i besplatnu mobilnu aplikaciju i sve informacije o svojoj knjižnici uvijek imaju sa sobom.

Zahvaljujući web hostingu katalog knjižnice dostupan je preko Interneta i za sada zadovoljava potrebe pretraživanja, te osnovnih podataka o knjižnici. Knjižnica će i dalje koristiti prednosti obavještavanja putem Facebook i Instagram stranice knjižnice. Od 2022. godine Čitalački klub „Pavica“ pokrenuo je i Tik Tok stranicu Knjižnice s ciljem bolje povezanosti sadržaja Knjižnice s mlađom populacijom.

Od 2015. godine Knjižnice ima svoju web stranicu na kojoj se mogu dobiti sve potrebne i nove obavijesti vezane za rad knjižnice od radnog vremena do najava događanja. U Knjižnici je omogućen i besplatni bežični Internet.

Knjižnica redovito **digitalizira** Zbornik *Draga domača rieč* koji postaje dio digitalizirane zbirke pod nazivom Ivanečka zbirka. Rezultat digitalizacije su proizvodi koji su trajno sačuvani u novom formatu i trajno u fondu Knjižnice. Također, digitalizirana građa Knjižnice u koju spada i *Ivanečka škrinjica*, čine posebno važan izvor podataka naše zavičajne povijesti.

Što se tiče računalne opreme strogo ćemo voditi računa o zadržavanju kvalitete, ali i njezinim podizanjem na više razinu. Knjižnica trenutno raspolaže i s dva računala za korisnike opremljena najnovijom tehnologijom i vizualno je izdvojen kao *Informatički kutak*, te moderno uređen *Gamin room* koji služi za zabavu, učenje i druženje.

U 2024. godini planiramo **nabavu polica** – **putem Javnih potreba u kulturi, prijava na natječaj.** Knjižnica ima velikih smještajnih problema i nužna je stalna dogradnja i razmještaj polica i građe.

Izvori sredstava financiranja:

**-** Ministarstvo kulture i medija 1.700,00 EUR

- Grad Ivanec 950,00 EUR

ukupno= **2.650,00 EUR**

**6. *OSOBLJE***

Stručno knjižnično osoblje u Knjižnici čine jedna knjižničarka koja obavlja i poslove ravnatelja i knjižničarski suradnik (prema Pravilniku o uvjetima i načinu stjecanja stručnih zvanja u knjižničarskoj struci, NN 107/2021).

Povećanjem knjižničnog fonda, obima posla (otkup ) i građe na Dječjem odjelu, nedostatak djelatnika predstavlja sve veći problem u radu i poslovanju knjižnice. Najviše nedostaje stručni djelatnik koji bi vodio Dječji odjel, radionice, pričaonice i Zavičajnu zbirku. Najveći je problem u organizaciji rada i poslovanja Knjižnice tijekom ljetnih mjeseci kada zbog korištenja godišnjih odmora u knjižnici sve poslove radi jedan djelatnik. Ljeto je i vrijeme većih zahtjeva korisnika, povećanog izdavanja knjiga, ali i zahtjeva da knjižnica organizira određene aktivnosti za djecu i mlade koji su na praznicima. Pričaonice i radionice za djecu vodi vanjski suradnik. Prema novim Standardima za narodne knjižnice u Republici Hrvatskoj (NN 103/2021) vidljivo je i nužno povećanje broja djelatnika u narednim godinama. Zapošljavanjem knjižničara pripravnika omogućio bi se daljnji rast i razvitak ustanove, povećala otvorenost knjižnice, lakše organizirali programi i svakako stvorili rad za kvalitetniji rad Knjižnice. U 2021. zaposlen je tajnik na 2 sata dnevno.

Knjižnica planira za potrebe računovodstvenih poslova koristiti usluge knjigovodstvenog servisa.

U 2024. godini planira se daljnja obuka djelatnica kroz programe Centra za stalno stručno usavršavanje u organizaciji Nacionalne i sveučilišne knjižnice u Zagrebu, Filozofskog fakulteta-odsjek informacijskih i komunikacijskih znanosti, Knjižnice grada Zagreba i Hrvatskog knjižničarskog društva. Centar za stručno usavršavanje organizira tečajeve cijele godine, ali će djelatnice prisustvovati samo onim tečajevima za koje će biti moguće osigurati financiranje putnih troškova, s naglaskom na teme koje su zanimljive i primjenjive u našoj Knjižnici. Knjižničnom osoblju treba osigurati učenje i korištenje novih tehnologija i alata kako bi se i oni mogli prilagoditi promjenama radnih tokova i novih uloga.

Knjižnica će i u 2024. godini svoja vrata ponovno otvoriti volonterima koji su bez naknade spremni pomagati u radu naše ustanove i uključiti ih u programe koje smo za njih osmislili (čitanje priča, održavanje Malih slobodnih knjižnica, pomoćni knjižničarskih poslovi i sl.) Uključivanje mladih i volontera u rad naše ustanove daje dodatnu vrijednost ulozi naše Knjižnice u društvu.

**7. *KULTUROLOŠKA DJELATNOST***

Kulturne aktivnosti naše Knjižnice sastavni su dio njene osnovne djelatnosti. U 2024. godini Gradska knjižnica i čitaonica „Gustav Krklec“ i dalje će planirati što veći broj kulturnih sadržaja kojima želimo privući što veći broj naših građana da dođu u Knjižnicu i koriste njene usluge. Cilj je promicanje kulturnih vrijednosti u zajednici, očuvanju baštine i tradicije, jačanje osjećaja za razvijanje umjetnosti, knjige i čitanja. Želja nam je da naša Knjižnica postane pozitivno okruženje za korisnike svih dobnih skupina.

**Aktivnosti Knjižnice će uključivati:**

-obilježavanje važnih datuma i obljetnica:

**⃰Noć knjige** – program i suradnja sa školama ili ustanovama Grada Ivanca, prigodne izložbe i sl. sadržaji koji potiču čitanje

**⃰Mjeseca hrvatske knjige** koji posvećujemo našim tradicionalnim manifestacijama važnim za naš kraj. U Mjesecu hrvatske knjige na poseban se način daje značaj knjizi i njenoj informativnoj i kulturološkoj ulozi.

Kruna događa u Mjesecu hrvatske knjige 2024. biti će objavljivanje natječaja i predstavljanje Zbornika 4***3. Drage domače rieči.***

Draga domača rieč tradicionalno se objavljuje u rujnu i završava završnom priredbom s predstavljanjem odabranih radova iz Zbornika i nagrađivanim radovima.

Glavni pokrovitelj manifestacije je Grad Ivanec, a supokrovitelj Varaždinska županija.

Izvori sredstava financiranja:

Grad Ivanec 1.990,84 EUR

Varaždinska županija 663,61 EUR

= ukupno 2.654,45 EUR

U Mjesecu hrvatske knjige provodimo dvije **akcije**:

**-** besplatnog upisa prvašića

- vraćanje knjiga bez naplate zakasnine

- predstavljanja knjiga, izložbe, pričaonice i radionice u skladu s temom nacionalne manifestacije

**⃰Ljeto u knjižnici-** pričaonice i kreativne radionice za djecu – vanjski suradnik

* predavanja, natjecanja (Lego dan, Playstation), kreativne radionice za djecu i odrasle

redovni programi:

⃰**Čarolija riječi – pričaonice za najmlađe -ponedjeljak/četvrtak**

**⃰Kreativko – kreativne radionice – prema planu rada – prigodne teme**

⃰**Volonterski klub - *volonteri u akciji* –** pričanje priča, radionice, izrada preporuka za čitanje, videopreporuke, knjigopriče

**⃰Sastanci Čitateljskog kluba „Pavica“**

**⃰Sastanci Ivanečkog kluba kolekcionara**

**⃰Projekt ČITAONICA=UČIONICA – organizirani satovi lektire - prema dogovoru**

**⃰Upoznaj knjižnicu! – organizirani posjeti Knjižnici – prema dogovoru – djeca vrtićke i školske dobi**

**⃰Projekt „Izvučeni iz zaborava – znameniti Ivančani“ – u suradnji s OŠ Ivana Kukuljevića Sakcinskog, organizator Sonja Polak, MZO**

**Projekt Čitam lakše – korištenje aplikacije Lexie**

**Projekt izgradnje male mreže *Malih slobodnih knjižnica* grada Ivanca –** održavanje već postojećih kućica za knjige

**Projekt *Kad cijela obitelj čita* –** tijekom ljeta

**Projekt – *Uroni u film -* Odgojni dom Pahinsko – 2 radionice: - čitaš ili gleda**

* **#filmbookcasting**

**⃰Organiziranje manjih izložbe radova, plakata, virtualne izložbe – prema dogovoru**

**Sudjelovanje u Klio festu –** nacionalna razina, istraživanje, suradnja, novi oblici učenja - suradnja s OŠ Ivanec

Tijekom godine Knjižnica će organizirati i dodatne sadržaje i programe ako se za to stvore uvjeti:

* + predstavljanje knjiga mladih ivanečkih autora i pjesnika, te aktualnih i zanimljivih djela vezanih za naš kraj ili od posebnog interesa za naše korisnike
  + predstavljanja knjiga ili slikovnica domaćih ili stranih autora
  + organiziranje raznih programa i aktivnosti u kojima će aktivno sudjelovati volonteri

Knjižnično osoblje aktivno će:

* + sudjelovati na stručnim skupovima i redovnim sastancima ravnatelja narodnih knjižnica Varaždinske županije
  + razvijati i intenzivirati suradnju s narodnim knjižnicama Varaždinske županije, naročito Matičnom službom i realizirati programe koji pridonose razvoju struke
  + podupirati i sudjelovati u akcijama i programima kojima možemo doprinijeti razvoju naše struke ili pomoći zajednici u rješavanju problema
  + organizirati programe kojima se potiče čitanje i stvaranje čitalačkih navika

Sve programske aktivnosti namijenjene su svim građanima Ivanca i okolice, a za njihovo provođenje brine se stručno osoblje Knjižnice.

Rad i djelatnost Knjižnice objavljivat će se putem tiskanih i elektroničkih medija dok će se sve aktivnosti objavljivati na web stranici Knjižnice, web stranice i You Tube kanala Grada Ivanca, te putem radija i društvenih mreža. Cilj je postići što bolju informiranost korisnika i veću uključenost u naše programe.

**8. *RADNO VRIJEME***

Tjedna otvorenost Knjižnice iznosi **40** sati.

Pretraživanje kataloga putem Interneta moguće je i izvan radnog vremena knjižnice. Izvan radnog vremena korisnici mogu vratiti knjige koristeći *Trezor za vraćanje knjiga.*

Radno vrijeme knjižnice

- ponedjeljak i četvrtak – 13-19h

- utorak, srijeda i petak – 7-15h

- subota – 8-12h

**9. *PROSTOR, ODRŽAVANJE I INVESTICIJE***

Knjižnica raspolaže sa 230 m2 od kojeg 70 m2 čini čitaonica koja svoj prostor dijeli s dječjim odjelom i stolovima s računalima. Knjižnica ima dugu tradiciju održavanja raznih kulturnih događanja poput Ivanečkog pjesničkog kruga i sastanaka i izložaba ivanečkih kolekcionara, očuvanja kajkavskog književnog natječaja Drage domače rieči koji se više ne mogu održavati u prostorima same knjižnice. Najveći problem predstavlja i smještaj novonabavljene građe jer su svi smještajni resursi već iskorišteni i smještaj rijetko korištene građe i viškova te arhive za pohranu uredskog materijala i spisa. Stalnim premještanjem građe pokušavamo pronaći trenutna rješenja. Rješenje problema moguće je preseljenjem u nove prostore kad se za to stvore uvjeti.

Buduće investicije u Knjižnici biti će usmjerene na održavanje informatičke opreme i nabavu nove, kvalitetne i moderne informatičke i druge elektroničke opreme nužne za rad i poslovanje Knjižnice. Također, knjižnične zbirke i službe moraju pratiti i osigurati svojim korisnicima sve suvremene nositelje obavijesti i tehnologiju.

U sklopu projekta Mreže malih slobodnih knjižnica Hrvatske knjižnica planira postavljanje još dviju kućica za knjige u gradu i to u dvorištu osnovne i srednje škole u Ivancu.

**10. *FINANCIRANJE***

Financiranje ustanove odvija se kroz proračunska sredstva Osnivača, te sufinanciranjem pojedinih programa i projekata sredstvima Ministarstva kulture, Varaždinske županije, te samofinanciranjem kroz vlastita sredstva, sponzorstvom i donacijama. Za očekivati su i odstupanja prema pojedinim izvorima, te povećanje izdvajanja vlastitih sredstava za nabavu knjiga, E-knjiga ili polica za smještaj građe u Knjižnici, te održavanje zbog nepredvidljivih kvarova.

Redovitim praćenjem natječaja i poziva za sufinanciranje redovite djelatnosti ustanova u kulturi, do sada smo prijavili programe nabave knjižne i neknjižne građe i informatizaciju.

Također, Knjižnica će se i dalje javljati na javne donacijske natječaje za koje procijeni da mogu pozitivno utjecati na uvođenje novih usluga u Knjižnici i doprinijeti razvoju ustanove.

**4. Zaključak**

Postignuti rezultati i aktivnost tijekom 2023. godine pokazatelj su koliko je naša ustanova uspješno odgovorila na sve vanjske čimbenike i izazove koji su utjecali na rad i djelatnost knjižnice. Poslovanje Knjižnice odvijalo se u složenim uvjetima nestabilne političko-ekonomske situacije i rasta cijena. U definiranju ciljeva za sljedeće tri godine implementirali smo sve programe i usluge koje su imale pozitivne pokazatelje učinka, pokušali predvidjeti sva povećanja u izdvajanjima koja mogu utjecati na poslovanje Knjižnice, a programski sadržaji koji ih prate uključuju odgojno-obrazovni rad, kulturnu i javnu djelatnost, stručnu knjižničnu i informacijsku djelatnost, volonterizam i projekte koji imaju za cilj poticanje čitanja i socijalnu uključivost. Knjižnica i dalje planira aktivno sudjelovati u životu svojih građana, proaktivno djelovati u rješavanju problema i dostupnosti sadržaja za sve generacije.

Gradska knjižnica i čitaonica „Gustav Krklec“ prema opisanom programu rada planira financijska sredstva na način i u iznosu kako je to prikazano u prijedlogu Financijskog plana za 2024. godinu i u skladu je s proračunskim ograničenjem za razdoblje 2024.-2026. Proračunsko ograničenje financiranja iz Proračuna Grada Ivanca za Gradsku knjižnicu Ivanec iznosi **98.000,00** EUR za razdoblje 2024.-2026. Program rada Knjižnice podložan je izmjenama i dopunama zbog organizacijskih, financijskih i objektivnih razloga.

Ivanec, 2. listopada 2023.

Ur. br. 36-1/2023

Ravnateljica :

Marina Grudenić, prof. i dipl. bibl.